רעידת האדמה בלונג ביץ' (1933)

רעידת האדמה בלונג ביץ' (1933) התרחשה ב-10 במרץ 1933 בשעה 17:54 (שעון מקומי) מדרום למרכז העיר לוס אנג'לס. מוקד רעידת האדמה (אפיצנטר) היה על חוף האוקיינוס השקט, דרומית מזרחית ללונג ביץ', כ-5 קילומטרים דרומית להנטינגטון ביץ', קליפורניה, על העתק ניופורט-אינגלווד (אנ'). רעידת האדמה הייתה בגודל 6.4 ב-סולם מגניטודה לפי מומנט. עומק המוקד היה כ-12 קילומטרים. העוצמה הסייסמית המקסימלית הייתה VIII בסולם מרקאלי ונצפתה באזור האפיצנטר. ברעידה זו קיפחו את חייהם 120 בני אדם. היקף הנזקים הוערך בשווי של כ-50 מיליון דולר - שווה ערך לכמיליארד דולר בשנת 2022. עד התרחשותה, לא היה ידוע על רעידת אדמה בגודל כזה באזור לוס אנג'לס. רעידת 1933 התרחשה זמן קצר לאחר שהוקמה רשת ניטור סיסמית מקומית בדרום קליפורניה. נכון לשנת 1933, הרשת הסיסמית המקומית כללה 7 תחנות שנועדו לתעד רעידות אדמה מקומיות, יחד עם מספר סייסמומטרים אחרים, אשר הוצבו שנה קודם לרעידה. העתק ניופורט-אינגלווד, עליו התרחשה הרעידה, הוא העתק תזוזה אופקית ימנית. אורכו כ-75 קילומטרים, מקאלבר סיטי (אנ') בדרומו ועד סנטה מוניקה וקוסטה מֶזָה (אנ') בצפונו. הוא מהווה קטע ממערכת השברים של סאן אנדריאס שמשתרע לכל אורכה של קליפורניה. במחקר סימולציה שהתקיים בשנת 2020 התברר, שברעידת האדמה הזו התנועה האופקית החלה במוקד הרעידה, והמשיכה בעיקר צפונה לאורך כ-25 קילומטרים, תוך שהאנרגיה המשתחררת מכה במיוחד בערים לונג ביץ' וקומפטון ותאוצת הקרקע (המקסימלית) הגיעה אל מעבר ל-1.0g. הנזק הנרחב בקומפטון, ותאוצות הקרקע המוגברות שזוהו שם, יוחסו במחקר משנת 2020 לתגובת אתר סייסמית. כמה מהתצלומים הדרמטיים ביותר של נזקים שנגרמו ברעידת האדמה ב-1933 הראו קריסה רבתי של מבני בתי ספר. העובדה שהרעידה התרחשה בשעות אחר הצהרים המאוחרות, הביאה לכך שהיקף ההרוגים עמד "רק" על 120 בני אדם. כמעט כל בתי הספר שהיו אז באזור, נבנו בבנייה שאינה אמורה לעמוד בפני רעידת אדמה, ואם זו הייתה מתרחשת בשעות לפני הצהריים, היקף הנפגעים היה גדול הרבה יותר, ובמיוחד בקרב תלמידי בתי הספר והמורים. נזק נגרם גם באזור התעשייה שמדרום לעיר לוס אנג'לס. כוח של 10,000 ימאים ונחתים של צי ארצות הברית שעגנו באזור, נפרסו בעיקר בלונג ביץ' ובקומפטון, כדי לסייע בשמירה על הסדר ולמנוע מקרי ביזה. רוב ההרוגים והפצועים נפגעו בעודם מנסים להימלט אל מחוץ למבנים, ואז נפגעו מתקרות וקירות שנפלו עליהם. בעקבות רעידת האדמה הזו, יזמה מדינת קליפורניה שינויי חקיקה המחייבים בבניית בתי ספר. בדיוק חודש ימים לאחר רעידת האדמה, נחקק לראשונה החוק הראשון בעניין זה. מדובר בחקיקה שהתפתחה עם השנים והתעדכנה בהתאם לידע שהצטבר עם הזמן. ואכן מאז רעידת האדמה הזו, אף בית ספר לא נהרס בעקבות אירוע רעידת אדמה, והתרחשו מאז כמה וכמה רעידות אדמה הרסניות במדינה. רעידת האדמה הזו היוותה את הזרז לקיום המדיניות שקבעה את הבטיחות של שיטות התכנון ובניית מבנים בקליפורניה. על פי מכון הסקר הגאולוגי של ארצות הברית, לרעידת האדמה של 1933 הייתה ככל הנראה את השפעה הגדולה ביותר ביחס לכל אירוע בודד אחר, על הפחתת הסיכון לרעידות אדמה במדינה, והציבה את קליפורניה על נתיב לשיפור החוסן הממשיך עד היום הזה. מדיה וקבצים בנושא רעידת האדמה בלונג ביץ' בוויקישיתוף 21 תמונות נדירות מרעידת האדמה בלונג ביץ' 1933 צילום דיווח עיתונאי על בנייה מחדש כבר 3 ימים לאחר הרעש 1933 Long Beach Earthquake, SEA - Structural Engineers Association Long Beach Earthquake, Southern California Earthquake Data Center Charles F. Richter., 1958. Elementary Seismology. Freeman & Company, San Francisco & London, (Chapter 28) p.498 90 Years Later — How the Long Beach Earthquake Changed California’s Approach to School Construction, Structural Engineering Blog M6.4 March 10, 1933 Long Beach, California Earthquake, USGS/Earthquake Hazards Program, February 27, 2023 Newport-Inglewood Fault Zone, SCEDC - Southern California Earthquake Data Center The Communications and Publishing Office, The Story of the Damaging Long Beach Earthquake on March 10, 1933., USGS, March 7, 2023 S. E. Hough & R. W. Graves, (2020), The 1933 Long Beach Earthquake (California, USA): Ground Motions and Rupture Scenario, Scientific Reports, 10, 10017 Tim Grobaty, The 1933 Long Beach Quake, a Disaster Followed by Resilience and Rebuilding, The Long Beach Post, March 10, 2023 Alfred E. Alquist, The Field Act and Public School Construction: A 2007 Perspective, California Seismic Safety Commission, p.7